《古镜行》
宋代·释居简

一奁古碧涵冷秋，泓澄绀滑凝不流。开奁拂拭辨款识，认得轩辕在时事。

轩辕昔游广寒殿，取太阴精酬百鍊。囧囧妖踪怪影消，夜哭空郊晓奔窜。

菱花乱古亦乱真，识真考古今无人。黄金宁可买不死，难买张华两眸子。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。